NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## IV. volebné obdobie

Číslo: 383/2009

**936a**

# Informácia

**o výsledkoch prerokovania vládneho návrhu zákona o stimuloch pre výskum a vývoj a o doplnení zákona č. 595/2003 Z. z. o dani z príjmov v znení neskorších predpisov (tlač 936) vo výboroch Národnej rady Slovenskej republiky v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**I.**

Národná rada Slovenskej republiky uznesením z 11. marca 2009 č. 1341 sa uzniesla prerokovať vládny návrh zákona o stimuloch pre výskum a vývoj a o doplnení zákona č. 595/2003 Z. z. o dani z príjmov v znení neskorších predpisov (tlač 936) v druhom čítaní a prideliť hona prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie, rozpočet a menu,

Výboru Národnej rady Slovenskej republiky pre hospodársku politiku a

Výboru Národnej rady Slovenskej republiky pre vzdelanie, mládež, vedu a šport.

Ako gestorský výbor určila Výbor Národnej rady Slovenskej republiky pre vzdelanie, mládež, vedu a šport. Výbory prerokovali návrh zákona v lehote určenej uznesením Národnej rady Slovenskej republiky. Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

K návrhu zákona určené výbory Národnej rady Slovenskej republiky v prijatých uzneseniach:

Ústavnoprávny výbor Národnej rady Slovenskej republiky uznesením č. 595 z 31. marca 2009,

Výbor Národnej rady Slovenskej republiky pre financie, rozpočet a menu uznesením č. 476 z 8. apríla 2009,

Výboru Národnej rady Slovenskej republiky pre hospodársku politiku uznesením č. 486 z 2. apríla 2009 a

Výbor Národnej rady Slovenskej republiky pre vzdelanie, mládež, vedu a šport uznesením č. 153 zo 7. apríla 2009

**odporúčajú** Národnej rade Slovenskej republiky vládny návrh zákona **schváliť.**

**IV.**

Z uznesení výborov vyplývajú tieto pozmeňujúce a doplňujúce návrhy:

1. V čl. I, § 2 písmeno h) znie:

„h) vysokokvalifikovaným zamestnancom výskumu a vývoja zamestnanec výskumu a vývoja, inžinier, konštruktér alebo marketingový manažér s vysokoškolským vzdelaním a najmenej dvomi rokmi odbornej praxe vo výskume a vývoji,“.

Uvedená úprava predstavuje zosúladenie s § 9 ods. 5 zákona.

Výbor NR SR pre vzdelanie, mládež, vedu a šport

1. V čl. I, § 3 ods. 3 sa slová „§ 7 ods. 6 alebo 8“ nahrádzajú slovami „§ 7 ods. 5, 6 alebo 8“.

Doplnenie sa navrhuje z dôvodu, že rozhodnutie o schválení poskytnutia stimulov sa vydáva aj podľa § 7 ods. 5.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre vzdelanie, mládež, vedu a šport

1. V čl. I, § 4 ods. 1 písm. b) za slovo „nesmie“ vkladajú slová „najmenej päť rokov“.

Doplnenie lehoty sa navrhuje z dôvodu zabezpečenia jednoznačnosti ustanovenia.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre vzdelanie, mládež, vedu a šport

1. V čl. I,  § 6 ods. 2 písm. d) sa vypúšťajú slová „písm. a)“.

Ide o úpravu náležitostí žiadosti o stimuly vzhľadom na to, že žiadateľ žiada o obidva stimuly súčasne, teda dotáciu zo štátneho rozpočtu a aj o úľavu na dani z príjmu.

Výbor NR SR pre vzdelanie, mládež, vedu a šport

1. V čl. I, § 6 sa odsek 3 dopĺňa písmenom l), ktoré znie:

„ l) písomné odôvodnenie podľa § 4 ods. 8.“.

Podľa § 4 ods. 8 je žiadateľ o stimuly povinný písomne odôvodniť, že ním predložený projekt nebude mať negatívny vplyv na konkurenčné prostredie. Vzhľadom na uvedenú povinnosť a v nadväznosti na úpravu náležitostí žiadosti o stimuly sa navrhuje, aby súčasťou žiadosti bolo aj písomné odôvodnenie, že ním predložený projekt nebude mať negatívny vplyv na konkurenčné prostredie.

Výbor NR SR pre vzdelanie, mládež, vedu a šport

1. V čl. I, § 7 sa za odsek 1 vkladá nový odsek 2, ktorý znie:

„(2) Ak žiadosť o stimuly neobsahuje všetky predpísané náležitosti podľa § 6, ministerstvo školstva vyzve žiadateľa na odstránenie nedostatkov v lehote do 30 dní od doručenia výzvy na ich odstránenie.“.

Doterajšie odseky 2 až 10 sa označujú ako odseky 3 až 11.

Uvedené ustanovenie upravuje postup v prípade, že žiadosť o stimuly neobsahuje predpísané náležitosti a určuje lehotu na odstránenie nedostatkov.

Výbor NR SR pre vzdelanie, mládež, vedu a šport

1. V čl. I, § 7 sa za odsek 3 vkladá nový odsek 4, ktorý znie:

„(4) Ak nedostatky žiadosti podľa odseku 2 neboli odstránené, komplexné hodnotenie žiadosti o stimuly je záporné, alebo vyjadrenie ministerstva financií podľa odseku 6 je záporné ministerstvo školstva, pri stimuloch do výšky dva milióny eur, žiadosť o stimuly zamietne.“.

Následne sa upraví označenie odsekov.

Toto ustanovenie upravuje možnosť ministerstva školstva zamietnuť žiadosť o stimuly v uvedených prípadoch (v nadväznosti na 6. a 8. bod informácie).

Výbor NR SR pre vzdelanie, mládež, vedu a šport

1. V čl. I, § 7 odsek 4 znie:

„(4) Ministerstvo školstva na základe kladného komplexného hodnotenia žiadosti o stimuly predloží ministerstvu financií na vyjadrenie žiadosť o stimuly poskytované podľa § 3 ods. 1 písm. b). Vyjadrenie ministerstva financií pre žiadosti o stimuly do výšky dva milióny eur je pre ministerstvo školstva záväzné.“.

Uvedené ustanovenie určuje, že vyjadrenie ministerstva financií k žiadosti o stimuly je pre ministerstvo školstva záväzné. V prípade záporného vyjadrenia ministerstva financií ministerstvo školstva žiadosť o stimuly pri stimuloch do výšky 2 milióny eur zamietne.

Výbor NR SR pre vzdelanie, mládež, vedu a šport

1. V čl. I sa v § 7 ods. 4 slová „návrh žiadosti o stimuly“ nahrádzajú slovami „žiadosť o stimuly“.

Legislatívno-technická úprava; vypustenie slova „návrh“ sa navrhuje z dôvodu nadbytočnosti, keďže návrh zákona nerozlišuje medzi žiadosťou a návrhom žiadosti.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre vzdelanie, mládež, vedu a šport

1. V čl. I sa v § 7 ods. 5 slová „rozhodnutie o poskytnutí schválenia stimulov“ nahrádzajú slovami „rozhodnutie o schválení poskytnutia stimulov“.

Legislatívno-technická úprava; zjednotenie terminológie.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre vzdelanie, mládež, vedu a šport

1. V čl. I sa v § 7 ods. 9 slová „odsekov 5, 6 a 8“ nahrádzajú slovami „odsekov 6 a 8“.

Úprava sa navrhuje z dôvodu, že ustanovenie § 7 ods. 5 neupravuje zamietnutie žiadosti o stimuly.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre vzdelanie, mládež, vedu a šport

1. V čl. I sa v § 7 ods. 10 slová „odsekov 6 alebo 8“ nahrádzajú slovami „odseku 5, 6 alebo 8“.

Doplnenie sa navrhuje z dôvodu, že rozhodnutie o schválení poskytnutia stimulov sa vydáva aj podľa § 7 ods. 5.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre vzdelanie, mládež, vedu a šport

1. V čl. I § 8 úvodná veta znie:

„Rozhodnutie o schválení poskytnutia stimulov podľa § 7 ods. 5 alebo 6 alebo 8 obsahuje náležitosti podľa všeobecného predpisu o správnom konaní33) a“.

Ide o jazykovú úpravu z dôvodu zrozumiteľnosti právneho predpisu.

Výbor NR SR pre vzdelanie, mládež, vedu a šport

1. V čl. I sa v § 10 ods. 2 a 3 slovo „podmienky“ nahrádza slovom „povinnosti“.

Úprava terminológie, keďže § 9 neupravuje podmienky, ale povinnosti prijímateľa stimulov.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre vzdelanie, mládež, vedu a šport

1. V čl. I sa v § 10 ods. 3 a 4 odkaz „34)“ nahrádza odkazom „35)“.

Legislatívno-technická úprava.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre vzdelanie, mládež, vedu a šport

1. V čl. I sa za § 11 vkladá § 12, ktorý vrátane nadpisu znie:

„§ 12

Spoločné ustanovenie

Na konanie podľa tohto zákona sa vzťahuje všeobecný predpis o správnom konaní38), ak tento zákon neustanovuje inak.“.

Poznámka pod čiarou k odkazu 38 znie:

„38) Zákon č. 71/1967 Zb. v znení neskorších predpisov.“.

Doterajší § 12 sa označuje ako § 13.

V tomto ustanovení sa ustanovuje, že na konanie predmetného zákona sa vzťahuje zákon o správnom konaní.

Výbor NR SR pre vzdelanie, mládež, vedu a šport

1. V čl. II § 30b odseky 1 a 2 znejú:

„(1) Daňovník, ktorému bolo vydané rozhodnutie o schválení poskytnutia stimulov podľa osobitného predpisu120d), si môže uplatniť nárok na úľavu na dani podľa odseku 2 jednotlivo za každé zdaňovacie obdobie počas celého obdobia, na ktoré bolo toto rozhodnutie vydané, najviac však do výšky nákladov vykázaných v účtovnej závierke daňovníka hradených z jeho vlastných prostriedkov120e) na účel podľa osobitného predpisu120d), ak daňovník súčasne spĺňa podmienky podľa osobitného predpisu120d) a osobitné podmienky podľa odseku 3.

(2) Daňovník si môže uplatniť nárok na úľavu na dani do výšky dane pripadajúcej na pomernú časť základu dane. Pomerná časť základu dane sa vypočíta tak, že základ dane sa vynásobí koeficientom, ktorý sa vypočíta ako podiel

a) nákladov vykázaných v účtovnej závierke daňovníka hradených z jeho vlastných prostriedkov120e) na účel podľa osobitného predpisu120d) za príslušné zdaňovacie obdobie, v ktorom si uplatňuje nárok na úľavu na dani a

b) súčtu nákladov podľa písmena a) a dotácie poskytnutej na základe rozhodnutia o schválení poskytnutia stimulov podľa osobitného predpisu120d) vo výške podľa odseku 3 písm. e) za príslušné zdaňovacie obdobie, v ktorom si uplatňuje nárok na úľavu na dani.“.

Poznámka pod čiarou k odkazu 120e znie:

120e) Čl. 31 až 33 nariadenia Komisie (ES) č. 800/2008 zo 6. augusta 2008 o vyhlásení určitých druhov kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách) (Ú. v. EÚ L 214, 9. 8. 2008).“

Poznámka pod čiarou k odkazu 121a) sa označí ako poznámka pod čiarou k odkazu 120d).

Ide o spresnenie ustanovení tak, aby bolo jednoznačne stanovené, že výška úľavy na dani pre prijímateľa stimulov sa počíta za každé zdaňovacie obdobie samostatne počas obdobia, na ktoré bolo vydané rozhodnutie o schválení poskytnutia stimulov. Zároveň sa spresňuje výška dotácie zahrnovaná v príslušnom zdaňovacom období do koeficientu na účely výpočtu pomernej časti základu dane.

Výbor NR SR pre financie, rozpočet a menu

1. V čl. II v § 30b sa odsek 3 dopĺňa písmenom e), ktoré znie:

„e) dotácia poskytnutá na základe rozhodnutia o schválení poskytnutia stimulov podľa osobitného predpisu120d) sa zahrnie do koeficientu na účely výpočtu pomernej časti základu dane podľa odseku 2

1. rovnomerne počas doby čerpania daňovej úľavy, ak sa poskytuje na obstaranie odpisovaného hmotného majetku a nehmotného majetku a

2. vo vecnej a časovej súvislosti so zaúčtovaním nákladov podľa osobitného predpisu1), ak sa poskytuje na prevádzkové náklady.“ .

Ide o spresnenie ustanovení tak, aby bolo jednoznačne stanovené, že výška úľavy na dani pre prijímateľa stimulov sa počíta za každé zdaňovacie obdobie samostatne počas obdobia, na ktoré bolo vydané rozhodnutie o schválení poskytnutia stimulov. Zároveň sa spresňuje výška dotácie zahrnovaná v príslušnom zdaňovacom období do koeficientu na účely výpočtu pomernej časti základu dane.

Výbor NR SR pre financie, rozpočet a menu

1. V čl. II v § 30b ods. 4 sa slová „predpisom121d)“ nahrádzajú slovami „predpisom120d)“ a slová „predpisu,121d)“ sa nahrádzajú slovami „predpisu,120f)“.

Poznámka pod čiarou k odkazu 121c) sa označí ako poznámka pod čiarou k odkazu 120f).

Poznámka pod čiarou k odkazu 121d) sa vypúšťa.

Ide o spresnenie ustanovení tak, aby bolo jednoznačne stanovené, že výška úľavy na dani pre prijímateľa stimulov sa počíta za každé zdaňovacie obdobie samostatne počas obdobia, na ktoré bolo vydané rozhodnutie o schválení poskytnutia stimulov. Zároveň sa spresňuje výška dotácie zahrnovaná v príslušnom zdaňovacom období do koeficientu na účely výpočtu pomernej časti základu dane.

Výbor NR SR pre financie, rozpočet a menu

1. V čl. II sa označenie odkazu „121a)“ nahrádza označením „120d)“, označenie odkazu „121b)“ sa nahrádza označením „120f)“, označenie odkazu „121c)“ sa nahrádza označením „120e)“ a označenie odkazu „121d)“ sa nahrádza označením „120g)“.

Legislatívno-technická úprava; oprava číslovania odkazov, tak aby nadväzovala na predchádzajúci text zákona.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre hospodársku politiku

Výbor NR SR pre vzdelanie, mládež, vedu a šport

**V.**

Výbor Národnej rady Slovenskej republiky pre vzdelanie, mládež, vedu a šport ako gestorský výbor na základe stanovísk výborov vyjadrených v ich uzneseniach uvedených pod bodom III. tejto informácie, rokoval 15. apríla 2009 o návrhu spoločnej správy výborov o výsledkoch prerokovania vládneho návrhu zákona o stimuloch pre výskum a vývoj a o doplnení zákona č. 595/2003 Z. z. o dani z príjmov v znení neskorších predpisov (tlač 936) vo výboroch Národnej rady Slovenskej republiky v druhom čítaní s odporúčaním vládny návrh zákona schváliť.

Gestorský výbor **neprijal uznesenie** o odporúčaní schváliť vládny návrh zákona a spoločnú správu výborov, nakoľko návrh nezískal súhlas nadpolovičnej väčšiny prítomných členov výboru podľa § 52 ods. 4 zákona o rokovacom poriadku Národnej rady Slovenskej republiky.

Podľa § 80 ods. 1 zákona o rokovacom poriadku Národnej rady Slovenskej republiky predseda gestorského výboru určil za spoločného spravodajcu výborov poslanca **Valentína Švidroňa**.

Podľa § 80 ods. 2 citovaného zákona, ak gestorský výbor neschválil spoločnú správu, podáva spoločný spravodajca len informáciu o výsledkoch rokovania výborov a predkladá návrh na ďalší postup.

Bratislava apríl 2009

**Ferdinand D e v í n s k y v. r.**

predseda

Výboru NR SR pre vzdelanie, mládež, vedu a šport